melléklet a 60/2025. (II.19.) határozathoz

**EGYÜTTMŰKÖDÉSI MEGÁLLAPODÁS**

mely létrejött egyrészről

**Mór Városi Önkormányzat** (székhely: 8060 Mór, Szt. István tér 6., törzskönyvi azonosító szám: 727222, adószám: 15727220-2-07, képviseli: **Fenyves Péter** polgármester), a továbbiakban: **Önkormányzat**,

másrészről,

**Székesfehérvári Egyházmegye** (székhely: Székesfehérvár, Városház tér 5., képviseli: **Spányi Antal** megyés püspök) a továbbiakban: **Fenntartó**,

a továbbiakban együttesen: **Felek** között az alábbi feltételekkel:

**1./ Előzmények**

A Felek rögzítik, hogy a közoktatásról szóló 1993. évi LXXIX törvény 81. § (1) bekezdés e) pontja alapján 2005. április 1-től 2015. március 31-ig terjedő hatállyal köztük közoktatási megállapodás állt fent.

A jogszabályi változásoknak megfelelően a közoktatási megállapodás meghosszabbítására 2015-ben nem volt már lehetőség, így azt követően a Felek megállapodásban rögzítették együttműködési szándékukat és az együttműködés feltételeit.

**2./ A Felek jogállása**

A szerződő Felek megállapítják, hogy a Székesfehérvári Egyházmegye, mint fenntartó fenntartja és működteti a Szent Erzsébet Római Katolikus Általános Iskolát, mely Mór város közigazgatási területén (8060 Mór, Erzsébet tér 19.) működik. A Fenntartó által működtetett nevelési-oktatási intézmény nyilvántartási száma: FMKH 50/2011, OM azonosító száma: 030043. Az intézmény 299 férőhelyes, kistérségi beiskolázással, 10 tanulócsoportot és a szülői igények szerint szervezett napközis csoportokat (tanulószobát) működtet.

**3./ Kötelezettségvállalások**

**3.1./** A Fenntartó kötelezettséget vállal arra, hogy a 8 osztályos nemzetiséghez tartozók általános iskolai nevelése-oktatása keretében minimális követelményként teljesíti az általános iskola Pedagógiai Programjában és helyi tanterveiben meghatározott feladatokat, illetve az elfogadott Nemzeti Alaptantervben megfogalmazottak szerint készült kerettantervekben és helyi tantervekben rögzített és szakmailag elfogadott célkitűzéseket megvalósítja.

A tanulókat a műveltség és az ismeretek alapjainak megszerzése révén középiskolai továbbtanulásra, majd a tankötelezettség teljesítését követően a munkában való részvételre, önálló életvitelre felkészülten bocsátja el.

Rögzíti, hogy a köznevelési intézményben tanulói jogviszonnyal rendelkező móri tanulók térítés nélkül vehetik igénybe az intézmény olyan szolgáltatásait, mint tanórai foglalkozás, tanulmányi-szakmai versenyek, diáknapok, tanítás kezdete előtti felügyelet, napközi és tanulószobai foglalkozás, művészeti tevékenység, sportkör, mindennapos testedzés, házibajnokság, versenyek, az intézmény eszközeinek és létesítményeinek használata, osztályozó és javító vizsgák.

Az Önkormányzat a Tankerületi Központ által fenntartott intézményekhez hasonló módon és mértékben biztosítja a Fenntartó iskolájába járó tanulók részére az iskolaorvosi, fogorvosi ellátás, az iskolák közötti szakmai együttműködés, sport és kulturális kapcsolatok, az úszásoktatás, a nyári táborozás támogatását.

**3.2./** Az Önkormányzat biztosítja az intézményi gyermekétkeztetés igénybevételének lehetőségét, az önkormányzati rendeletben meghatározott térítési díj ellenében, továbbá a móri lakóhelyű tanulók részére - az önkormányzati rendeletben meghatározott - gyermekjóléti támogatásokat.

Az Önkormányzat kinyilvánítja szándékát, hogy a Képviselő-testületének döntésétől és pénzügyi lehetőségeitől függően a Móri Római Katolikus Egyházközségtulajdonában álló épülettel összefüggő beruházási, felújítási kiadásokhoz, továbbá az intézmény nagyértékű oktatási eszközeinek beszerzéséhez és egyéb dologi jellegű feladatok ellátásához - egyedi kérelem és előzetes egyeztetés alapján - meghatározott mértékben hozzájárul.

Az Önkormányzat ezen felül kötelezettséget vállal arra, hogy a Fenntartó részére a központi költségvetési támogatások, átvett pénzeszközök és saját bevételek kiegészítésére, az intézmény költségvetésében kimutatott és az önkormányzati felülvizsgálat után elismert hiány fedezetét 100%-ban biztosítja. Az elismert támogatás mértékéről a Felek az intézmény tervezett szakmai feladatai és az aktuális költségvetési törvényben meghatározott központi támogatás ismeretében, minden évben tárgyalásokat folytatnak az önkormányzati költségvetés előkészítésének időszakában.

**3.3./** A Fenntartó kötelezettséget vállal arra, hogy a kapott támogatást csak a jogszabályoknak és a jelen megállapodásnak megfelelően használja fel, azt kizárólag a Szent Erzsébet Római Katolikus Általános Iskolára fordítja és a felhasználás ellenőrzésére az Önkormányzatnak lehetőséget biztosít.

**3.4./** Szerződő Felek kölcsönösen kötelezettséget vállalnak arra, hogy a nevelő-oktató munkával kapcsolatos információkat, statisztikai adatokat stb. kicserélik, illetve egymást tájékoztatják.

**3.5./** A Felek kijelentik, hogy a megállapodás teljesítése során, illetve azzal kapcsolatban tudomásukra jutó, birtokukba kerülő, illetve egymásnak átadott minden személyes adatot bizalmasan kezelnek, valamint kötelezettséget vállalnak arra, hogy megtesznek minden olyan biztonsági, technikai és szervezési intézkedést, amely a személyes adatok biztonságát garantálja.

**3.6./** Felek kötelezettséget vállalnak továbbá arra, hogy a személyes adatok kezelését a hatályos jogszabályokban meghatározott követelményeknek, különösen pedig az Európai Parlament és a Tanács 2016. április 27-én kiadott, 2018. május 25-től hatályos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 rendeletében (GDPR: General Data Protection Regulation – általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvényben (Info tv.) foglalt előírásoknak megfelelően végzik.

**4./ A megállapodás hatálya**

**4.1./** Szerződő Felek a jelen megállapodást 2025. április 1-től 2030. március 31-ig terjedő 5 éves meghatározott időtartamra kötik, amelynek időközbeni, közös megegyezéssel történő módosítását, bármelyik fél 3 hónapos előzetes bejelentéssel kezdeményezheti.

**4.2./** Jelen megállapodást bármelyik fél, a másikhoz intézett írásbeli nyilatkozattal, 30 napos felmondási idővel, felmondhatja.

**5./ A megállapodás jóváhagyása**

Jelen megállapodás az Önkormányzat részéről a Képviselő-testület jóváhagyásával válik érvényessé és mindkét fél aláírását követően, 2025. április 1. napján lép hatályba. A jóváhagyó határozat a megállapodás elválaszthatatlan mellékletét képezi.

**6./ Záró rendelkezések**

**6.1./** Jelen megállapodásra egyebekben a Polgári Törvénykönyv szabályai irányadók.

**6.2./** A Felek az együttműködési megállapodást elolvasták, majd, mint akaratukkal mindenben megegyezőt jóváhagyólag aláírták.

**Mór, 2025. február …..**

 **…………………………………… ……………………………………………….**

 **Mór Városi Önkormányzat Székesfehérvári Egyházmegye**

 **képviseletében képviseletében**

 **Fenyves Péter polgármester Spányi Antal megyés püspök**

Jogi ellenjegyző: Pénzügyi ellenjegyző:

Mór, 2025. február … Mór, 2025. február …

 **…………………………………… ……………………………………………….**

 **Dr. Taba Nikoletta Hossó Anita**

 **jegyző pénzügyi irodavezető**

**Jóváhagyási záradék:**

Mór Városi Önkormányzat Képviselő-testülete a fenti megállapodást a …/2025. (II.19.) határozatával hagyta jóvá.